Matur á Íslandi er fjörutíu og tveimur prósentum dýrari hér á landi en að meðaltali í Evrópusambandslöndunum. Hér á landi er fatnaður og almenningssamgöngur dýrari en nokkurs staðar annars staðar í Evrópusambandinu.
Ísland er dýrasta land í Evrópu þegar kemur að fatnaði og samgöngum. Þetta kemur fram á vef Hagstofu Evrópusambandsins. Skór og föt eru þrjátíu og fimm prósentum dýrari hér en að jafnaði í Evrópusambandinu en almenningssamgöngur áttatíu og fimm prósentum dýrari.
Hagstofa Evrópusambandsins, Eurostat, birtir á vef sínum tölur um verð í nokkrum flokkum og eftir löndum. Matvara er tæplega fjörutíu og tveimur prósentum dýrari hér á landi en að jafnaði í Evrópusambandinu. Maturinn er næst dýrastur í Noregi og dýrastur í Sviss. Hvergi í Evrópusambands- eða EES-ríkjum er dýrara að kaupa föt og skó en á Íslandi. Hér eru klæði og skæði þrjátíu og fimm prósentum dýrara en meðaltalið í Evrópu.
Viðskipti við íslensk hótel og veitingastaði eru sextíu og þremur prósentum dýrari hér en hið evrópska meðaltal. Aftur eru það Noregur og Sviss sem toppa íslenskt verðlag.
Húsaleiga, viðhald húsnæðis, vatn, rafmagn og húshitun er hér fimmtíu og tveimur prósentum dýrari en að jafnaði í Evrópusambandinu. Húsgögn og gólfefni eru næstdýrust á Íslandi og tuttugu prósentum dýrari en í Evrópusambandinu.
En lítum á samgöngur. Almenningssamgöngur eru hér þær dýrustu í Evrópu eða áttíu og sex prósentum dýrari en meðaltalið. Bílar, mótorhjól og reiðhjól eru hér sextán prósentum dýrari en að jafnaði í Evrópusambandinu.
Þá eru fjarskipti hér fimmtíu og tveimur prósentum dýrari en hið evrópska meðaltal.
Kaup á því sem telst til afþreyingar eða skemmtunar er fjörutíu og átta prósentum dýrara hér en að jafnaði í sambandinu. Áfengi og tóbak er hér næstdýrast í Evrópu- og EES-ríkjunum. Það er meira en tvöfalt dýrara en evrópskt meðaltal eða tvö hundruð og fjórtán prósentum dýrara.
Matur á Íslandi er fjörutíu og tveimur prósentum dýrari hér á landi en að meðaltali í Evrópusambandslöndunum. Hér er fatnaður og almenningssamgöngur dýrari en nokkurs staðar í ríkjum Evrópusambandsins. 